

**ΑΝΑΚΟΙΝΩΣΗ ΤΥΠΟΥ**

**To SolidarityNow συμβάλλει στο Συντονισμό της Βοήθειας**

**προς τους Πληγέντες των Πυρκαγιών**

**Ομάδες της οργάνωσης και πρόσφυγες προσφέρουν μαζί βοήθεια**

**σε κλίμα αμοιβαιότητας**

***«Τώρα είναι σημαντικό να υπάρξει σωστός συντονισμός ώστε αυτή η βοήθεια να πιάσει τόπο»,* λέει η Αντιγόνη Λυμπεράκη, Γενική Διευθύντρια του SolidarityNow**

*Αθήνα, 2 Αυγούστου, 2018*

Μετά την ανείπωτη οδύνη που σκόρπισαν σε ολόκληρη τη χώρα οι φονικές πυρκαγιές οι οποίες έπληξαν πριν λίγες μέρες την Αττική, με θύματα δεκάδες συνανθρώπους μας, το SolidarityNow ήταν και συνεχίζει να είναι σταθερά στο πλευρό των πληγέντων. Η οργάνωση ανταποκρινόμενη στις επείγουσες ανάγκες που δημιουργήθηκαν εξαιτίας της εκτεταμένης ανθρωπιστικής και περιβαλλοντικής καταστροφής στηρίζει όλους όσοι χρήζουν βοήθειας, με εξειδικευμένες ομάδες που βρίσκονται επί τόπου.

*«Έχουμε αποδείξει ότι ως κοινωνία έχουμε αποθέματα αλληλεγγύης, κι αυτό είναι κάτι που πρέπει να το αξιοποιήσουμε. Αυτές τις στιγμές ωστόσο δεν αρκεί μόνο η επιθυμία προσφοράς και η διαθεσιμότητα,* ***είναι σημαντικό να υπάρξει σωστός συντονισμός ώστε αυτή η βοήθεια να πιάσει τόπο.******Στο SolidarityNow θέσαμε από την πρώτη στιγμή τις οργανωμένες και εθελοντικές μας δυνάμεις στη διάθεση των πληγέντων δήμων για να συμβάλουμε στο πλάνο συνολικής διαχείρισης των αναγκών και της προσφερόμενης βοήθειας. Και είναι πολύ σημαντικό που αυτό γίνεται σε κλίμα αμοιβαιότητας από μικτές ομάδες, εργαζομένων της οργάνωσης, εθελοντών μας αλλά και προσφύγων ωφελούμενών μας, που θέλησαν να ανταποδώσουν με τον τρόπο τους τη βοήθεια που τους προσφέρεται»,*** σημειώνει **η Αντιγόνη Λυμπεράκη, Γενική Διευθύντρια του SolidarityNow** και καταλήγει: ***«Τώρα που οι ανάγκες των ανθρώπων είναι επιτακτικές -από στέγαση, ψυχολογική υποστήριξη μέχρι επιδόματα βοήθειας κλπ.- δεν πρέπει να χάσουμε πολύτιμο χρόνο».***

Το SolidarityNow βρίσκεται σε άμεση συνεργασία με τους πληγέντες Δήμους της Αττικής υποστηρίζοντας το δύσκολο έργο τους, με σκοπό την αποτελεσματική διαχείριση της βοήθειας που με γενναιοδωρία προσφέρουν επιχειρήσεις, φορείς και μεμονωμένοι πολίτες -Έλληνες, μετανάστες και πρόσφυγες- από όλη την Ελλάδα.

Συγκεκριμένα, **δυο ειδικές ομάδες του SolidarityNow** που πλαισιώνονται από ειδικευμένο προσωπικό, εθελοντές της οργάνωσης και πρόσφυγες-ωφελούμενοι από τα προγράμματα της οργάνωσης, βρίσκονται καθημερινά (από τις 24 Ιουλίου), στις περιοχές Μάτι και Κινέτα Αττικής, συμβάλλοντας:

* στην **καταγραφή των αναγκών**
* στη **διαχείριση των δωρεών που λαμβάνουν καθημερινά οι Δήμοι από φορείς και ιδιώτες**
* στην **παροχή βοήθειας με εθελοντές** της οργάνωσης
* στην **ενημέρωση του κοινού και στη διάχυση των πληροφοριών** σχετικά με τις παρούσες επείγουσες ανάγκες, τόσο σε είδη όσο και σε ανθρώπινο δυναμικό.

Ταυτόχρονα, το SolidarityNow, σε συνεργασία με το Κέντρο Συντονισμού Μεταναστών & Προσφύγων του Δήμου Αθηναίων, έχει αναλάβει το ρόλο **συντονιστή της ομάδας** **των Μη Κυβερνητικών Οργανώσεων**, που συστάθηκε άμεσα για την αντιμετώπιση της κρίσης, με σκοπό την καταγραφή, την επικαιροποίηση και τη γνωστοποίηση των αναγκών, τη συλλογή και τη διανομή των ειδών.

Επιπρόσθετα, από σήμερα Πέμπτη, 2 Αυγούστου, **ομάδα του SolidarityNow σε συνεργασία με υπεύθυνους του Δήμου Μαραθώνα,** θα βρίσκεται στην περιοχή και στο σημείο που θα υποδείξει ο Δήμος, προκειμένου **να υποστηρίξει τα θύματα των πυρκαγιών στη διαδικασία αίτησης των κοινωνικών επιδομάτων/διευκολύνσεων που προσφέρονται σε αυτούς από την πολιτεία.**

**Για περισσότερες πληροφορίες:**

Βάλια Σαββίδου, Υπεύθυνη Τύπου & Εκδηλώσεων  
[valias@solidaritynow.org](mailto:valias@solidaritynow.org) | τηλ. 210 6772500, 6970 417260

**Ακολούθησέ μας!**

Facebook: [SolidarityNow](https://www.facebook.com/SolidarityNow/)

Twitter: [@Solidarity\_Now](https://twitter.com/Solidarity_Now?lang=en)

Instagram: Solidarity\_Now

[www.solidaritynow.org](http://www.solidaritynow.org)

Το [**SolidarityNow**](http://www.solidaritynow.org/) ιδρύθηκε στην Ελλάδα το 2013 με πρωτοβουλία του [Open Society Foundations,](https://www.opensocietyfoundations.org/) με κύριο σκοπό να βοηθήσει τους πληθυσμούς που πλήττονται περισσότερο από την οικονομική και ανθρωπιστική κρίση.

Το SolidarityNow συνεργάζεται με πάνω από 70 οργανώσεις και υποστηρίζει οργανώσεις της κοινωνίας των πολιτών και δημόσιους φορείς που δραστηριοποιούνται στην Ελλάδα για να υλοποιήσουν προγράμματα. Λειτουργεί δύο Κέντρα Αλληλεγγύης, σε Αθήνα και Θεσσαλονίκη, όπου μπορούν να απευθύνονται ευπαθείς ομάδες πληθυσμού για να λάβουν δωρεάν υπηρεσίες ιατρικές, νομικές κ.ά.

Στρατηγικοί συνεργάτες του οργανισμού περιλαμβάνουν τους: UNHCR, UNICEF, EEA Grants, Πρεσβεία της Νορβηγίας στην Ελλάδα κ.ά. Μέχρι σήμερα έχει διαθέσει το ποσό των 15 εκατομμυρίων ευρώ σε έργα που αφορούν στην αντιμετώπιση της οικονομικής και ανθρωπιστικής κρίσης στην Ελλάδα.